SL Uradni list Evropske unije L 221/6

UREDBA KOMISIJE (ES) št. 1138/2004

z dne 21. junija 2004

o uvedbi skupne opredelitve kritičnih delov varnostnih območij omejenega gibanja na letališčih

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 2320/2002 Evropskega parlamenta in Sveta z dne 16. decembra 2002 o določitvi skupnih pravil na področju varnosti civilnega letalstva (1) in zlasti člena 4(2) Uredbe in točke 2.3(a) Priloge Uredbe,

ob upoštevanju naslednjega:

(1) V skladu z Uredbo (ES) št. 2320/2002 mora Komisija določiti skupno opredelitev kritičnih delov varnostnih območij omejenega gibanja. Ta opredelitev naj bi zajela najmanj tiste dele letališča, do katerih imajo dostop odhajajoči potniki, potem, ko so bili pregledani, ali skozi katere prehaja ali se prenaša oddana prtljaga, potem, ko je bila pregledana.

(2) Vse osebje, vključno z letalskimi posadkami, in njihovimi osebnimi predmeti, morajo biti pregledani, preden se jim dovoli dostop do kritičnih delov.

(3) Izvzamejo se lahko deli letališča, skozi katere prehaja ali se prenaša odhajajoča oddana prtljaga, potem, ko je bila pregledana, če je prtljaga zavarovana, zaradi česar lahko z njo ravna nepregledano osebje, brez ogrožanja varnosti. Treba je sprejeti ukrepe, ki bodo preprečili posege v tako zavarovano prtljago pred njenim natovarjanjem v zrakoplov.

(4) Na letališčih, kjer ima dostop do varnostnih območij omejenega gibanja zelo majhno število osebja, je treba doseči ravnovesje med potrebo po zagotavljanju varnosti in potrebo po zagotavljanju operativne učinkovitosti.

(5) Nepregledanemu osebju se dovoli dostop na kritične dele varnostnih območij omejenega gibanja letališča samo pod pogojem, da je vseskozi v spremstvu pregledanega in pooblaščenega osebja.

(6) Če imajo druge nepregledane osebe možnost dostopa do kritičnih delov varnostnih območij omejenega gibanja, je treba opraviti celoten varnostni pregled in tako zagotoviti, da ni nikakršnih prepovedanih predmetov na kritičnih delih varnostnih območij omejenega gibanja. Če kritični deli niso trajno opredeljeni kot taki, morajo biti celovito varnostno pregledani neposredno pred njihovo ponovno uvedbo.

(7) Ukrepi, predvideni s to Uredbo, so v skladu z mnenjem odbora, ustanovljenega na podlagi člena 9(1) Uredbe (ES) št. 2320/2002,

SPREJELA NASLEDNJO UREDBO:

Člen 1

1. Na letališčih, na katerih ima več kot 40 članov osebja letališke osebne izkaznice za dostop do varnostnih območij omejenega gibanja, kritični deli varnostnih območij omejenega gibanja vključujejo najmanj naslednje:

(a) kateri koli del letališča, do katerega imajo dostop odhajajoči potniki, skupaj z njihovo osebno prtljago, potem, ko so bili pregledani;

(b) kateri koli del letališča, skozi katerega prehaja ali se prenaša oddana prtljaga, potem, ko je bila pregledana, če prtljaga ni zavarovana.

2. Za namene odstavka 1 se šteje, da je kritični del varnostnega območja omejenega gibanja kateri koli del letališča dokler:

(a) so odhajajoči potniki, skupaj z njihovo osebno prtljago, potem, ko so bili pregledani, prisotni na tem delu;

(b) oddana prtljaga, potem, ko je bila pregledana, prehaja ali se prenaša skozi ta del, če prtljaga ni zavarovana.

3. Za namene odstavkov 1 in 2, se šteje, da je del letališča tudi zrakoplov, avtobus, prtljažni voziček ali druga prevozna sredstva ali pešpot ali koridor iz terminala v zrakoplov.

Člen 2

Za namene te uredbe „zavarovana prtljaga“ pomeni fizično zaščito, ki preprečuje vnos kakršnih koli predmetov v pregledano odhajajočo ročno prtljago.

Člen 3

Na letališčih, kjer ima manj kot 40 članov osebja osebno izkaznico za dostop do varnostnih območij omejenega gibanja, lahko države članice nadaljujejo z opredelitvijo kritičnih delov varnostnih območij omejenega gibanja v skladu z drugim pododstavkom točke 2.3(a) Priloge k Uredbi (ES) št. 2320/2002.

Člen 4

1. Vse osebje, vključno z letalskimi posadkami in njihovi osebni predmeti morajo biti pregledani, preden se jim dovoli dostop do delov, opredeljenih v točki (a), člena 1 (1), če so ti deli sestavni del poslopja terminala.

2. Najkasneje 1. januarja 2006 države članice uveljavijo ureditev, v skladu s katero se vse osebje, vključno z letalskimi posadkami in njihovi osebni predmeti, pregledajo, preden se jim dovoli dostop do delov, določenih v točki (a) člena 1(1).

3. Najkasneje do 1. julija 2009 države članice uveljavijo ureditev, v skladu s katero se vse osebje, vključno z letalskimi posadkami, in njihovi osebni predmeti pregledajo, preden se jim dovoli dostop do delov, določenih v točki (b) člena 1(1).

Člen 5

Najkasneje do 1. julija 2009 je treba uveljaviti ukrepe za zagotovitev, da prtljaga ni spremenjena preden je natovorjena v zrakoplov, če je pregledana prtljaga zavarovana in pride v stik z nepregledanim osebjem.

Člen 6

1. Z odstopanjem od člena 4, osebja ni treba pregledati preden se jim dovoli dostop do kritičnih delov varnostnih območij omejenega gibanja, če je v spremstvu pregledanega in pooblaščenega člana osebja.

Spremljevalec je odgovoren za kakršno koli kršitev varnosti, ki jo zagreši član osebja, ki je spremljan.

2. Z odstopanjem od člena 4, pregledanih članov osebja, ki začasno zapustijo kritične dele varnostnih območij omejenega gibanja, ni treba pregledati ob vrnitvi, pod pogojem da so bili pod stalnim nadzorom, ki zadostuje, da se zagotovi, da osebje ne vnese prepovedanih predmetov v te kritične dele varnostnih območij omejenega gibanja.

Člen 7

Brez poseganja v člen 6, se opravi celovit varnostni pregled, če je možno, da so imele nepregledane osebe dostop do kritičnih delov varnostnih območij omejenega gibanja.

Člen 8

Ta uredba začne veljati 1. julija 2004.

Ta uredba je v celoti zavezujoča in se neposredno uporablja v vseh državah članicah. V Bruslju, 21. junija 2004 Za Komisijo Loyola DE PALACIO Podpredsednica

(1) UL L 355, 30.12.2002, str. 1.